CELEX: 
Language: mt
Date: 2020-10-14 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2016/429 tal-Parlament Ewropew u tal-Kunsill, fir-rigward tar-rekwiżiti ta’ ċertifikazzjoni u ta’ notifika dwar is-saħħa tal-annimali għall-movimenti fl-Unjoni ta’ prodotti ġejjin mill-annimali terrestri

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trażmissibbli tal-annimali u li jemenda u jħassar ċerti atti fil-qasam tas-saħħa tal-annimali (Liġi dwar is-Saħħa tal-Annimali)
                  1
                jistipula regoli dwar il-mard trażmissibbli tal-annimali. B’mod partikolari, il-Kapitolu 6 tat-Titolu I tal-Parti IV tiegħu jistipula r-regoli għall-produzzjoni, għall-ipproċessar u għad-distribuzzjoni fl-Unjoni ta’ prodotti ġejjin mill-annimali. Il-Kapitolu 6 jipprevedi wkoll diversi setgħat lill-Kummissjoni biex tadotta atti delegati li jissupplimentaw ir-regoli li diġà huma stipulati f’dak ir-Regolament.
            
            
               Parti mill-kamp ta’ applikazzjoni ta’ wħud minn dawk is-setgħat diġà huwa kopert minn regoli stipulati fir-Regolament Delegat tal-Kummissjoni (UE) 2020/687 tas-17 ta’ Diċembru 2019 li jissupplimenta r-Regolament (UE) 2016/429 tal-Parlament Ewropew u tal-Kunsill fir-rigward tar-regoli għall-prevenzjoni u l-kontroll ta’ ċertu mard elenkat
                  2
               . B’mod partikolari, ir-Regolament Delegat (UE) Nru 2020/687 jistabbilixxi regoli supplementari li jikkonċernaw il-miżuri għall-kontroll tal-mard, inkluż miżuri li jimmitigaw ir-riskju u restrizzjonijiet fuq il-movimenti ta’ konsenji ta’ prodotti ġejjin mill-annimali prodotti jew ipproċessati f’żoni ristretti stabbiliti fil-każ ta’ mard tal-kategoriji A, B u C kif imsemmi fl-Artikolu 9(1)(a)(b) u (c) tar-Regolament (UE) 2016/429, u kif definiti fir-Regolament ta’ Implimentazzjoni tal-Kummissjoni (UE) 2018/1882 dwar l-applikazzjoni ta’ ċerti regoli għall-prevenzjoni u l-kontroll tal-mard għal kategoriji ta’ mard elenkat u li jistabbilixxi lista ta’ speċijiet u gruppi ta’ speċijiet li jippreżentaw riskju konsiderevoli għat-tixrid ta’ dak il-mard elenkat
                  3
               . 
            
            
               Għalhekk, dan l-abbozz ta’ Regolament Delegat għandu l-għan li jistabbilixxi regoli li mhumiex koperti mir-Regolament Delegat tal-Kummissjoni (UE) 2020/687 għall-movimenti ta’ konsenji ta’ prodotti ġejjin mill-annimali terrestri fl-Unjoni fil-kuntest tal-prevenzjoni u tal-kontroll ta’ ċertu mard elenkat u mard emerġenti. Dan l-abbozz ta’ Regolament Delegat isegwi l-istess approċċ bħall-atti tal-Unjoni adottati qabel ir-Regolament (UE) 2019/429, li jistabbilixxu l-kundizzjonijiet għad-distribuzzjoni ta’ prodotti ġejjin mill-annimali, minħabba li r-regoli stipulati f’dawn l-atti wrew li huma effettivi fil-prevenzjoni tat-tixrid ta’ dak il-mard fl-Unjoni. B’mod partikolari, dan l-abbozz ta’ Regolament Delegat isegwi l-stess approċċ bħad-Direttiva tal-Kunsill 2002/99/KE tas-16 ta’ Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum uman
                  4
               .
            
            
               Dan l-abbozz ta’ Regolament Delegat huwa adottat fil-qafas leġiżlattiv il-ġdid dwar is-saħħa tal-annimali stabbilit bir-Regolament (UE) 2016/429 li joffri aktar konsistenza fir-rigward tar-rekwiżiti dwar is-saħħa tal-annimali, u aktar flessibbiltà għall-awtoritajiet kompetenti tal-Istati Membri.
            
            
               Dan l-abbozz ta’ Regolament Delegat jistabbilixxi prinċipalment ir-regoli li ġejjin li jissupplimentaw ir-Regolament (UE) 2016/429 fir-rigward tar-rekwiżiti dwar is-saħħa tal-annimali, iċ-ċertifikazzjoni u l-informazzjoni għall-movimenti fl-Unjoni ta’ konsenji ta’ prodotti ġejjin mill-annimali terrestri:
            
            
               (a)obbligi għall-operaturi għall-movimenti ta’ dawk il-konsenji;
            
            
               (b)l-informazzjoni li jrid ikun fih iċ-ċertifikat tas-saħħa tal-annimali meħtieġ biex jakkumpanja dawn il-konsenji;
            
            
               (c)l-informazzjoni li trid tiġi pprovduta mill-operaturi lill-awtorità kompetenti għan-notifika antiċipata tal-movimenti ta’ dawk il-konsenji; 
            
            
               (d)il-proċeduri ta’ emerġenza għan-notifika tal-movimenti ta’ dawk il-konsenji fil-każ ta’ qtugħ tal-elettriku u tfixkil ieħor fis-sistema TRACES. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni ċċirkolat il-kontenut ta’ dan l-abbozz ta’ Regolament Delegat lill-membri tal-Grupp ta’ Esperti dwar is-Saħħa tal-Annimali (E00930). L-abbozz ta’ Regolament Delegat tqiegħed ukoll għad-dispożizzjoni tal-Parlament Ewropew u tal-Kunsill u l-ebda istituzzjoni ma ressqet xi kumment. 
            
            
               Barra minn hekk, il-kummenti tal-partijiet ikkonċernati dwar l-abbozz ta’ Regolament Delegat inġabru fil-kuntest tal-mekkaniżmu ta’ feedback għal Regolamentazzjoni Aħjar matul il-perjodu bejn is-17 ta’ Awwissu 2020 u l-15 ta’ Settembru 2020. Waslu total ta’ 5 feedbacks, inkluż l-opinjonijiet ta’ awtoritajiet nazzjonali kompetenti waħda, feedback wieħed minn ċittadin partikolari u 3 anonimi. L-input li wasal fil-kuntest tal-attivitajiet ta’ konsultazzjoni tqies meta ġie żviluppat l-abbozz ta’ Regolament Delegat.
            
            
               3.ELEMENTI ĠURIDIĊI TAL-ATT DELEGAT
            
            
               Dan ir-Regolament Delegat irid jiġi adottat fil-qafas tar-Regolament (UE) 2016/429 u, b’mod partikolari, skont l-Artikoli 166(3), 168(3) u 169(5) tiegħu.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 14.10.2020
            
            
               li jissupplimenta r-Regolament (UE) 2016/429 tal-Parlament Ewropew u tal-Kunsill, fir-rigward tar-rekwiżiti ta’ ċertifikazzjoni u ta’ notifika dwar is-saħħa tal-annimali għall-movimenti fl-Unjoni ta’ prodotti ġejjin mill-annimali terrestri
            
         
         
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir- Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trażmissibbli tal-annimali u li jemenda u jħassar ċerti atti fil-qasam tas-saħħa tal-annimali (Liġi dwar is-Saħħa tal-Annimali)
                  5
               , u b’mod partikolari l-Artikoli 166(3), 168(3) u 169(5) tiegħu,
            
            
               Billi:
            
            
               (1)Ir-Regolament (UE) 2016/429 jistabbilixxi regoli li jikkonċernaw, inter alia, il-produzzjoni, l-ipproċessar u d-distribuzzjoni fl-Unjoni ta’ prodotti ġejjin mill-annimali terrestri. Jipprevedi wkoll li l-Kummissjoni tadotta atti delegati dwar rekwiżiti dettaljati li jissupplimentaw ir-regoli diġà stabbiliti f’dak ir-Regolament u, b’mod partikolari, dwar miżuri preventivi, inkluż miżuri għall-mitigazzjoni tar-riskju, u restrizzjonijiet fuq movimenti ta’ konsenji ta’ prodotti ġejjin mill-annimali terrestri, kif ukoll notifika antiċipata dwar tali movimenti, sabiex jiġi żgurat li tali prodotti ma jikkawżawx it-tixrid tal-mard elenkat jew ta’ mard emerġenti fl-Unjoni.
            
            
               (2)Barra minn hekk, ir-regoli stabbiliti f’dan l-att jenħtieġ li jqisu r-regoli tal-Unjoni dwar il-movimenti tal-konsenji ta’ prodotti ġejjin mill-annimali terrestri fl-Unjoni stabbiliti f’atti tal-Unjoni adottati qabel ir-Regolament (UE) 2016/429, u b’mod partikolari fid-Direttiva tal-Kunsill 2002/99/KE, peress li dawn urew li huma effettivi fil-ġlieda kontra t-tixrid ta’ mard tal-annimali. Ir-regoli stabbiliti f’dan l-att jenħtieġ ukoll li jqisu l-esperjenza miksuba fl-applikazzjoni tar-regoli stabbiliti f’dawk l-atti preċedenti, u jenħtieġ li r-regoli jiġu adattati għall-qafas leġiżlattiv il-ġdid għas-saħħa tal-annimali stabbilit fir-Regolament (UE) 2016/429.
            
            
               (3)L-Artikolu 166 tar-Regolament (UE) 2016/429 jistabbilixxi l-obbligi ġenerali relatati mas-saħħa tal-annimali imposti fuq l-operaturi fl-istadji kollha tal-produzzjoni, tal-ipproċessar u tad-distribuzzjoni ta’ prodotti ġejjin mill-annimali terrestri, inkluż il-movimenti tal-konsenji ta’ dawk il-prodotti fl-Unjoni. B’mod partikolari, jistabbilixxi r-responsabbiltajiet tal-operaturi fir-rigward tat-tixrid tal-mard elenkat u ta’ mard emerġenti, u b’mod aktar partikolari meta l-awtorità kompetenti tkun qiegħdet fis-seħħ miżuri ta’ emerġenza jew restrizzjonijiet tal-moviment fil-post tal-produzzjoni jew tal-ipproċessar ta’ dawk il-prodotti. Għalhekk, il-kontroll tat-tixrid tal-mard elenkat u ta’ mard emerġenti mhuwiex biss ir-responsabbiltà tal-operaturi, iżda wkoll ir-responsabbiltà tal-awtorità kompetenti. Għalhekk jenħtieġ li dan ir-Regolament jistabbilixxi obbligu ċar fuq l-operaturi biex iċaqilqu konsenji ta’ tali prodotti, prodotti jew ipproċessati f’postijiet soġġetti għal miżuri ta’ emerġenza jew restrizzjonijiet tal-moviment, wara li jkunu kisbu l-awtorizzazzjoni tal-awtorità kompetenti u soġġetti għal kwalunkwe kundizzjoni imposta għal dik l-awtorizzazzjoni. 
            
            
               (4)L-Artikolu 168 tar-Regolament (UE) 2016/429 jistabbilixxi ċerti rekwiżiti ta’ informazzjoni fir-rigward taċ-ċertifikat tas-saħħa tal-annimali li jrid jakkumpanja l-movimenti tal-konsenji ta’ prodotti ġejjin mill-annimali terrestri, u jagħti s-setgħa lill-Kummissjoni li tadotta atti delegati li jissupplimentaw dik l-informazzjoni. Għalhekk jenħtieġ li dan ir-Regolament jistabbilixxi rekwiżiti ta’ informazzjoni fir-rigward taċ-ċertifikat tas-saħħa tal-annimali li jrid jakkumpanja l-konsenji ta’ tali prodotti, prodotti u pproċessati f’postijiet soġġetti għal miżuri ta’ emerġenza jew restrizzjonijiet tal-moviment kif imsemmi fl-Artikolu 166(2) tar-Regolament (UE) 2016/429. Jenħtieġ li dan jinkludi informazzjoni dwar il-konformità ma’ kwalunkwe kundizzjoni stabbilita mill-awtorità kompetenti fir-rigward tal-movimenti ta’ dawk il-konsenji. Ir-rekwiżiti ta’ informazzjoni li jridu jiġu stabbiliti f’dan ir-Regolament iridu jitqiesu fil-mudell taċ-ċertifikat tas-saħħa tal-annimali għall-prodotti ġejjin mill-annimali stabbilit f’att ta’ implimentazzjoni separat li jistabbilixxi r-regoli għall-applikazzjoni uniformi tar-Regolament (UE) 2017/625 u tar-Regolament dwar il-Liġi dwar is-Saħħa tal-Annimali (UE) 2016/429 dwar il-mudelli taċ-ċertifikati uffiċjali, l-attestazzjonijiet uffiċjali u l-mudelli tad-dikjarazzjonijiet għal ċerti kategoriji ta’ annimali terrestri u prodotti ġerminali ġejjin minnhom.
            
            
               (5)L-Artikolu 169 tar-Regolament (UE) 2016/429 jistabbilixxi r-regoli għan-notifikat antiċipata tal-movimenti tal prodotti ġejjin mill-annimali terrestri lejn Stati Membri oħrajn u jagħti s-setgħa lill-Kummissjoni biex tadotta atti delegati dwar ir-rekwiżiti ta’ informazzjoni għal tali notifika antiċipata u għal proċeduri ta’ emerġenza għan-notifika antiċipata fil-każ ta’ qtugħ tal-elettriku u tfixkil ieħor fis-sistema “TRACES”. Għalhekk jenħtieġ li dan ir-Regolament jistabbilixxi l-obbligi ta’ informazzjoni imposti fuq l-operaturi għan-notifika antiċipata. Sabiex tiġi armonizzata l-informazzjoni pprovduta fin-notifika antiċipata biex jiġi żgurat li l-awtorità kompetenti fid-destinazzjoni tirċievi d-dettalji kollha meħtieġa dwar il-konsenja, jenħtieġ li dan ir-Regolament jistabbilixxi wkoll ir-rekwiżiti dwar il-kontenut tan-notifika antiċipata abbażi tas-sitwazzjonijiet fejn dan ikun meħtieġ f’konformità mar-Regolament (UE) 2016/429, u l-kundizzjonijiet li jenħtieġ li jikkonformaw magħhom il-prodotti ġejjin mill-annimali biex jitħallew jiċċaqilqu lejn Stati Membri oħrajn u d-dettalji dwar il-proċeduri ta’ emerġenza għal tali notifiki. 
            
            
               (6)Peress li s-sistema “TRACES” hija komponent integrat tas-sistema kompjuterizzata bl-isem Sistema ta’ Ġestjoni tal-Informazzjoni għall-Kontrolli Uffiċjali (IMSOC) kif imsemmi fl-Artikoli 131 sa 136 tar-Regolament (UE) 2017/625, jenħtieġ li japplikaw l-arranġamenti ta’ kontinġenza stabbiliti għall-IMSOC skont ir-regoli stabbiliti fir-Regolament ta’ Implimentazzjoni tal-Kummissjoni (UE) 2019/1715
                  6
               .
            
            
               (7)Dan ir-Regolament jistabbilixxi sett komplut ta’ regoli li jirregolaw l-aspetti tas-saħħa tal-annimali tal-movimenti ta’ konsenji ta’ prodotti ġejjin mill-annimali terrestri fl-Unjoni, il-kontenut taċ-ċertifikat tas-saħħa tal-annimali li jrid jakkumpanja tali konsenji u l-obbligi ta’ notifika antiċipata. Peress li dawn ir-regoli jridu jiġu applikati flimkien u huma interkonnessi, jenħtieġ li jiġu stabbiliti f’att uniku aktar milli f’atti separati b’bosta kontroreferenzi, sabiex tiġi ffaċilitata l-applikazzjoni tagħhom, fl-interess tat-trasparenza, u biex tiġi evitata duplikazzjoni tar-regoli. Dan huwa wkoll konformi mal-approċċ adottat mir-Regolament (UE) 2016/429.
            
            
               (8)Jenħtieġ li dan ir-Regolament jibda japplika mill-21 ta’ April 2021 f’konformità mad-data tal-applikazzjoni tar-Regolament (UE) 2016/429,
            
            
               ADOTTAT DAN IR-REGOLAMENT:
            
            
               Artikolu 1
            
            
               Suġġett u kamp ta’ applikazzjoni
            
            
               Dan ir-Regolament jissupplimenta r-regoli stabbiliti fir-Regolament (UE) 2016/429 fir-rigward tal-movimenti fl-Unjoni ta’ konsenji ta’ prodotti ġejjin mill-annimali terrestri b’rabta ma’:
            
            
               (a)l-obbligi imposti fuq l-operaturi għall-movimenti fl-Unjoni ta’ konsenji ta’ prodotti ġejjin mill-annimali terrestri prodotti u pproċessati fi stabbilimenti, negozji tal-ikel jew żoni soġġetti għal miżuri ta’ emerġenza jew restrizzjonijiet tal-movimenti kif imsemmi fl-Artikolu 166(2) tar-Regolament (UE) 2016/429; 
            
            
               (b)ir-rekwiżiti ta’ informazzjoni għaċ-ċertifikat tas-saħħa tal-annimali previsti fl-Artikolu 167(1) tar-Regolament (UE) 2016/429 (ċertifikazzjoni tas-saħħa tal-annimali);
            
            
               (c)ir-rekwiżit ta’ informazzjoni għan-notifika antiċipata tal-movimenti ta’ dawn il-konsenji lejn Stati Membri oħrajn, previsti fl-Artikolu 169(1) tar-Regolament (UE) 2016/429 (notifika antiċipata);
            
         
         
            
               (d)il-proċeduri ta’ emerġenza għan-notifika antiċipata tal-movimenti ta’ dawk il-konsenji, previsti fl-Artikolu 169(1) tar-Regolament (UE) 2016/429, fil-każ ta’ qtugħ tal-elettriku u tfixkil ieħor fis-sistema TRACES. 
            
            
               Artikolu 2
            
            
               Obbligi imposti fuq l-operaturi li jċaqilqu konsenji ta’ prodotti ġejjin mill-annimali
            
            
               L-operaturi għandhom iċaqilqu l-konsenji ta’ prodotti ġejjin mill-annimali terrestri soġġetti għall-miżuri ta’ emerġenza jew għar-restrizzjonijiet tal-moviment imsemmijin fl-Artikolu 166(2) tar-Regolament (UE) 2016/429 fl-Unjoni biss jekk: 
            
            
               (a)tali movimenti huma awtorizzati mill-awtorità kompetenti tal-post tal-oriġini; u 
            
            
               (b)il-konsenji jikkonformaw mal-kundizzjonijiet għall-awtorizzazzjoni meħtieġa f’konformità mal-punt (a).
            
            
               Artikolu 3
            
            
               Ċertifikat tas-saħħa tal-annimali għall-movimenti ta’ konsenji ta’ prodotti ġejjin mill-annimali
            
            
               Minbarra l-informazzjoni meħtieġa f’konformità mal-Artikolu 168(1) tar-Regolament (UE) 2016/429, iċ-ċertifikat tas-saħħa tal-annimali għandu jkun fih l-informazzjoni stabbilita fl-Anness ta’ dan ir-Regolament.
            
            
               Artikolu 4
            
            
               Obbligu ta’ informazzjoni impost fuq l-operaturi għan-notifika antiċipata tal-movimenti ta’ konsenji ta’ prodotti ġejjin mill-annimali bejn l-Istati Membri
            
            
               Fin-notifika antiċipata, l-operaturi għandhom jipprovdu lill-awtorità kompetenti tal-Istat Membru tal-oriġini l-informazzjoni stabbilita fl-Anness ta’ dan ir-Regolament minbarra l-informazzjoni meħtieġa f’konformità mal-Artikolu 168(1) tar-Regolament (UE) 2016/429, u għandhom jagħmlu dan għal kull konsenja ta’ prodotti ġejjin mill-annimali msemmija fl-Artikolu 1 ta’ dan ir-Regolament.
            
            
               Artikolu 5
            
            
               Proċeduri ta’ emerġenza
            
            
               Fil-każ ta’ qtugħ tal-elettriku jew tfixkil ieħor fis-sistema TRACES, l-awtorità kompetenti tal-post tal-oriġini tal-konsenji ta’ prodotti ġejjin mill-annimali msemmija fl-Artikolu 1 ta’ dan ir-Regolament li jridu jiġu mċaqilqa lejn Stat Membru ieħor, għandha tikkonforma mal-arranġamenti ta’ kontinġenza għas-sistema TRACES u għas-sistemi nazzjonali tal-Istati Membri fil-każ ta’ indisponibbiltà mhux ippjanata jew ippjanata, stabbiliti għas-Sistema ta’ Ġestjoni tal-Informazzjoni għall-Kontrolli Uffiċjali (IMSOC) fl-Artikolu 46 tar-Regolament ta’ Implimentazzjoni (UE) 2019/1715.
            
            
               Artikolu 6
            
            
               Dħul fis-seħħ u applikabbiltà
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-21 ta’ April 2021.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 14.10.2020
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        ĠU L 84, 31.3.2016, p. 1. 
               
               
                  
                     (2)
                  
                        ĠU L 174, 3.6.2020, p. 64. 
               
               
                  
                     (3)
                  
                        ĠU L 308, 4.12.2018, p. 21.
               
               
                  
                     (4)
                  
                        ĠU L 18, 23.1.2003, p. 11.
               
               
                  
                     (5)
                  
                        ĠU L 84, 31.3.2016, p. 1.
               
               
                  
                     (6)
                  
                        Ir-Regolament ta’ Implimentazzjoni tal-Kummissjoni (UE) 2019/1715 tat-30 ta’ Settembru 2019 li jistabbilixxi r-regoli għat-tħaddim tas-sistema ta’ ġestjoni tal-informazzjoni għall-kontrolli uffiċjali u l-komponenti tas-sistema tagħha (ir-Regolament IMSOC) (ĠU L 261, 14.10.2019, p. 37).
               
            
      
    ---documentbreak--- 
      
         
         
            
               ANNESS
            
            
               Informazzjoni li trid tiġi inkluża fiċ-ċertifikat tas-saħħa tal-annimali li jakkumpanjaw il-movimenti fl-Unjoni ta’ konsenji ta’ prodotti ġejjin mill-annimali terrestri
            
            
               (a)l-isem u l-indirizz tal-konsenjatur u tal-konsenjatarju;
            
            
               (b)l-isem u l-indirizz tal-istabbiliment jew il-post tad-dispaċċ;
            
            
               (c)l-isem u l-indirizz tal-istabbiliment jew il-post tad-destinazzjoni;
            
            
               (d)deskrizzjoni tal-prodott li ġej mill-annimali, inkluż:
            
            
               (i)il-kategorija tal-prodott, kif definit fl-Artikolu 2 tar-Regolament Delegat (UE) 2020/687:
            
            
               –laħam frisk (bl-ispeċifikazzjoni tal-kategorija, jekk ikun hemm bżonn);
            
            
               –prodotti tal-laħam;
            
            
               –budellati;
            
            
               –ħalib nej, kolostru u prodotti li fihom il-kolostru;
            
            
               –prodotti tal-ħalib;
            
            
               –bajd;
            
            
               –prodotti tal-bajd;
            
            
               –prodotti komposti (bl-indikazzjoni tal-ingredjenti li ġejjin mill-annimali)
            
            
               (ii)l-ispeċi tal-annimali li minnu nkiseb il-prodott li ġej mill-annimali;
            
            
               (iii)l-Istat Membru jew ir-reġjun tal-oriġini tal-materja prima;
            
            
               (iv)it-trattament(i) li jkun għadda minnu/minnhom il-prodott li ġej mill-annimali;
            
            
               (v)l-immarkar applikat fuq il-prodott li ġej mill-annimali, fejn meħtieġ;
            
         
         
            
               (vi)il-post u d-data tal-produzzjoni jew tal-ipproċessar tagħhom;
            
            
               (e)il-kwantità tal-prodotti li ġejjin mill-annimali;
            
            
               (f)id-data u l-post tal-ħruġ taċ-ċertifikat tas-saħħa tal-annimali; l-isem, il-kapaċità u l-firma tal-veterinarju uffiċjali; u t-timbru tal-awtorità kompetenti tal-post tal-oriġini tal-konsenja;
            
            
               (g)l-isem tal-marda elenkata jew tal-marda emerġenti li qed tikkawża r-restrizzjonijiet tal-moviment fi [stabbiliment, negozju tal-ikel jew żona fil-post tad-dispaċċ];
            
            
               (h)id-dettalji dwar il-konformità mal-kundizzjonijiet għall-għoti tal-awtorizzazzjoni msemmija fl-Artikolu 2 ta’ dan ir-Regolament, u jew:
            
            
               (i) it-titolu u d-data tal-pubblikazzjoni f’Il-Ġurnal Uffiċjali tal-Unjoni Ewropea tal-att legali rilevanti adottat mill-Kummissjoni li jipprevedi dawk il-kundizzjonijiet; jew
            
            
               (ii) ir-referenza għall-att legali jew għall-istruzzjoni approvati u ppubblikati mill-awtorità kompetenti li tipprevedi dawk il-kundizzjonijiet.